CELEX: 32015D1207(01)
Language: el
Date: 2014-06-10 00:00:00
Title: Απόφαση του Δικαστηρίου της Ευρωπαϊκής Ένωσης, της 10ης Ιουνίου 2014, σχετική με την κατάθεση των ιστορικών αρχείων του Δικαστηρίου της Ευρωπαϊκής Ένωσης στα Ιστορικά Αρχεία της Ευρωπαϊκής Ένωσης (Ευρωπαϊκό Πανεπιστημιακό Ινστιτούτο)

7.12.2015   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 406/2
            
         Απόφαση του Δικαστηρίου της Ευρωπαϊκής Ένωσης,
   της 10ης Ιουνίου 2014,
   σχετική με την κατάθεση των ιστορικών αρχείων του Δικαστηρίου της Ευρωπαϊκής Ένωσης στα Ιστορικά Αρχεία της Ευρωπαϊκής Ένωσης (Ευρωπαϊκό Πανεπιστημιακό Ινστιτούτο)
   (2015/C 406/02)
   ΤΟ ΔΙΚΑΣΤΗΡΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   έχοντας υπόψη το πρωτόκολλο περί του Οργανισμού του Δικαστηρίου της Ευρωπαϊκής Ένωσης (στο εξής, πρωτόκολλο) και ιδίως τα άρθρα 35 και 53 αυτού, καθώς και το άρθρο 7, παράγραφος 1, του παραρτήματος I αυτού·
   έχοντας υπόψη το άρθρο 20, παράγραφος 3, του Κανονισμού Διαδικασίας του Δικαστηρίου, το άρθρο 26 του Κανονισμού Διαδικασίας του Γενικού Δικαστηρίου και το άρθρο 19, παράγραφος 2 του Κανονισμού Διαδικασίας του Δικαστηρίου Δημόσιας Διοίκησης·
   έχοντας υπόψη τον κανονισμό (EOK, Ευρατόμ) αριθ. 354/83 του Συμβουλίου, της 1ης Φεβρουαρίου 1983, για το άνοιγμα στο κοινό των ιστορικών αρχείων της Ευρωπαϊκής Οικονομικής Κοινότητας και της Ευρωπαϊκής Κοινότητας Ατομικής Ενέργειας (1), που τροποποιήθηκε με τον κανονισμό (ΕΚ, Ευρατόμ) αριθ. 1700/2003 του Συμβουλίου, της 22ας Σεπτεμβρίου 2003 (2)·
   έχοντας υπόψη τη συμφωνία που συνήφθη μεταξύ των Ευρωπαϊκών Κοινοτήτων και του Ευρωπαϊκού Πανεπιστημιακού Ινστιτούτου (ΕΠΙ) στις 17 Δεκεμβρίου 1984 σχετικά με τη σύμβαση που αφορά την κατάθεση στο ΕΠΙ των ιστορικών αρχείων των Κοινοτήτων και το άνοιγμά τους στο κοινό με φροντίδα του ΕΠΙ και ιδίως του άρθρου 3 αυτού·
   έχοντας υπόψη τον κανονισμό (ΕΚ) αριθ. 45/2001 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2000, σχετικά με την προστασία των φυσικών προσώπων έναντι της επεξεργασίας δεδομένων προσωπικού χαρακτήρα από τα όργανα και τους οργανισμούς της Κοινότητας και σχετικά με την ελεύθερη κυκλοφορία των δεδομένων αυτών (3)·
   έχοντας υπόψη την απόφαση της διοικητικής επιτροπής, της 29ης Απριλίου 2013, περί του περιεχομένου του καταλόγου των ιστορικών αρχείων,
   ΛΑΜΒΑΝΕΙ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Αντικείμενο
   1.   Η παρούσα απόφαση θεσπίζει τους εσωτερικούς κανόνες σχετικά με την κατάθεση των ιστορικών αρχείων του Δικαστηρίου της Ευρωπαϊκής Ένωσης στα ιστορικά αρχεία της Ευρωπαϊκής Ένωσης (Ευρωπαϊκό Πανεπιστημιακό Ινστιτούτο).
   2.   H παρούσα απόφαση συμπληρώνεται με τις ρυθμίσεις του Δικαστηρίου, του Γενικού Δικαστηρίου και του Δικαστηρίου Δημόσιας Διοίκησης σχετικά με τις λεπτομέρειες εφαρμογής της καταθέσεως και του ανοίγματος στο κοινό των εγγράφων τα οποία κατέχουν τα δικαιοδοτικά αυτά όργανα στο πλαίσιο των δικαστικών τους καθηκόντων και με την απόφαση του Γραμματέα του Δικαστηρίου της Ευρωπαϊκής Ένωσης σχετικά με τις λεπτομέρειες της καταθέσεως και του ανοίγματος στο κοινό των εγγράφων που κατέχει το Δικαστήριο της Ευρωπαϊκής Ένωσης στο πλαίσιο της ασκήσεως των διοικητικών του καθηκόντων.
   Άρθρο 2
   Πεδίο εφαρμογής
   1.   Η παρούσα απόφαση έχει εφαρμογή στα ιστορικά αρχεία του Δικαστηρίου της Ευρωπαϊκής Ένωσης που αφορούν τις δραστηριότητες των δικαιοδοτικών οργάνων και των υπηρεσιών που απαρτίζουν το θεσμικό αυτό όργανο.
   2.   Ως ιστορικά αρχεία του Δικαστηρίου της Ευρωπαϊκής Ένωσης νοείται το σύνολο των πρωτοτύπων, ή των εγγράφων που επέχουν θέση πρωτοτύπου, άνω των τριάντα ετών και περιλαμβάνονται στον κατάλογο, σύμφωνα με το σχέδιο κατατάξεως που έγινε δεκτό από τη διοικητική επιτροπή. Όσον αφορά τα σχετικά με δικαστική διαδικασία έγγραφα, το διάστημα των τριάντα ετών υπολογίζεται από την ημερομηνία περατώσεως της οικείας διαδικασίας.
   3.   Το σχέδιο κατατάξεως του καταλόγου των ιστορικών αρχείων του Δικαστηρίου της Ευρωπαϊκής Ένωσης τροποποιείται σε συνάρτηση με τις αποφάσεις της διοικητικής επιτροπής.
   Άρθρο 3
   Κατάθεση των ιστορικών αρχείων
   1.   Το Δικαστήριο της Ευρωπαϊκής Ένωσης μεταφέρει και καταθέτει τα ιστορικά αρχεία του στο ΕΠΙ υπό τις προϋποθέσεις που καθορίζονται με την παρούσα απόφαση, καθώς και με σχετική συμφωνία συναφθείσα προς τούτο με το ΕΠΙ.
   2.   Η ευθύνη και οι οικονομικοί όροι που διέπουν την κατάθεση, την ψηφιοποίηση, τις δαπάνες μεταφοράς και τα λοιπά έξοδα που συνδέονται με την κατάθεση των ιστορικών αρχείων του Δικαστηρίου της Ευρωπαϊκής Ένωσης στο ΕΠΙ προσδιορίζονται με συμφωνία μεταξύ του Δικαστηρίου της Ευρωπαϊκής Ένωσης και του ΕΠΙ.
   3.   Η παράγραφος 1 δεν εμποδίζει το Δικαστήριο της Ευρωπαϊκής Ένωσης να αποκλείει από τη σχετική κατάθεση, για νομικής φύσεως λόγους ή προς εξασφάλιση της εύρυθμης λειτουργίας του, ορισμένα πρωτότυπα, ή έγγραφα που επέχουν θέση πρωτοτύπου.
   Άρθρο 4
   Λεπτομέρειες του ανοίγματος στο κοινό των ιστορικών αρχείων
   1.   Πριν παράσχει πρόσβαση σε κατατεθέν έγγραφο, το ΕΠΙ ζητεί την άδεια του Δικαστηρίου της Ευρωπαϊκής Ένωσης. Το αίτημα αυτό εξετάζεται από το Δικαστήριο της Ευρωπαϊκής Ένωσης, ιδίως με γνώμονα τις εξαιρέσεις που απορρέουν από τα άρθρα 35 και 53 του Οργανισμού του Δικαστηρίου της Ευρωπαϊκής Ένωσης, καθώς και από το άρθρο 7, παράγραφος 1, του παραρτήματος I και του άρθρου 2 του κανονισμού (ΕΟΚ, Ευρατόμ) αριθ. 354/1983, όπως τροποποιήθηκε. Τα οικεία έγγραφα μπορούν να καθίστανται προσβάσιμα ανά κατηγορίες εφόσον διαπιστώνεται από το Δικαστήριο της Ευρωπαϊκής Ένωσης ότι δεν έχει εφαρμογή καμία από τις ως άνω εξαιρέσεις.
   2.   Τα αιτήματα που αφορούν έγγραφα δικαστικών διαδικασιών εξετάζονται από το δικαιοδοτικό όργανο με το οποίο συνδέονται τα έγγραφα αυτά, το οποίο εξακριβώνει, σύμφωνα με τις σχετικές λεπτομέρειες εφαρμογής που ορίζει το δικαιοδοτικό αυτό όργανο, ότι καμία από τις εξαιρέσεις που απορρέουν από το άρθρο 2 του κανονισμού (ΕΟΚ, Ευρατόμ) αριθ. 354/1983 δεν εμποδίζει την πρόσβαση στο ζητούμενο έγγραφο. Σε καμία περίπτωση δεν παρέχεται πρόσβαση σε έγγραφα καλυπτόμενα από το απόρρητο των διασκέψεων.
   3.   Το ΕΠΙ καθιστά προσβάσιμα στο κοινό, με τη μορφή αντιγράφων, εκτός αν ο χρήστης προβάλει δεόντως αιτιολογημένως ειδικό συμφέρον να του δοθεί πρόσβαση στο πρωτότυπο σύμφωνα με το άρθρο 1, παράγραφος 5, του κανονισμού (ΕΟΚ, Ευρατόμ) αριθ. 354/1983, τα ιστορικά αρχεία του Δικαστηρίου της Ευρωπαϊκής Ένωσης που κατατίθενται σε αυτό, με την επιφύλαξη της εφαρμογής των παραγράφων 1 και 2 του παρόντος άρθρου.
   4.   Οι λεπτομέρειες του ανοίγματος των ιστορικών αρχείων τα οποία καταθέτει το Δικαστήριο της Ευρωπαϊκής Ένωσης στο ΕΠΙ περιλαμβάνονται στον διαδικτυακό τόπο καθενός των οργάνων, όπου περιλαμβάνεται ο σχετικός κατάλογος και αναγράφονται οι όροι προσβάσεως.
   
      Λουξεμβούργο, 10 Ιουνίου 2014.
      
         
            Ο Γραμματέας
         
         A. CALOT ESCOBAR
      
      
         
            Ο Πρόεδρος
         
         Β. ΣΚΟΥΡΗΣ
      
   
   
      (1)  ΕΕ L 43 της 15.2.1983, σ. 1.
   
      (2)  ΕΕ L 243 της 27.9.2003, σ. 1.
   
      (3)  ΕΕ L 8 της 12.1.2001, σ. 1.